Daar is talle redes om met u alma mater kontak te behou nadat u 'n graad behaal het. Dit sluit in dat u deel kan wees van 'n wêreldwye netwerk van NWU-alumni wat u opvoedkundige agtergrond deel, en die geleentheid om tot die toekomstige ontwikkeling van die NWU by te dra.
Die Universiteit het twee hoofkanale waardeur kontak met alumni behou word: die Alumnivereniging en die NWU-Konvokasie.
Die Konvokasie is 'n formele struktuur wat die welsyn van die Universiteit bevorder en sy sake aktief deur verteenwoordiging op die NWU-Raad beïnvloed.
Komiteelede: Agter (van links na regs): Zanele Ngobese, Abigail Leshope​ en Susan van Rooyen. Voor (van links na regs): ​ Bo Mahole​, Bert Sorgdrager en Frik van Deventer
Die NWU-Alumnivereniging is 'n vleuel van die Konvokasie en bevorder lewenslange skakeling tussen alumni en die Universiteit. Die Vereniging het 'n Alumnikantoor op elk van die drie kampusse. Hierdie kantore reël alumnibyeenkomste, van reünies tot gholfdae, en hou lede op hoogte van belangrike verwikkelinge by die Universiteit.
Elkeen wat 'n diploma of graad aan die NWU (of sy voorgangers) verwerf het, kan 'n lid van die Alumnivereniging word. Die vereniging verwelkom ook die eggenote van alumni as medelede, asook individuele donateurs wat nie aan die NWU studeer het nie. Medelede het dieselfde regte en voorregte as ander lede.